د اتمانزو قامي جرګه په شمالي وزیرستان کې د امن غوښتنه کوي
حکومتي او پوځي مامورین وايي د ضرب عضب نومې پوځي اپریشن ورسته شمالي وزیرستان د وسله والو نه خالي کړی شوی او په سیمه کې امن او امان پرځای کړی شوی دی
ډیره اسماعیل خان — د اتمانزو قامي جرګي غوښتنه کړې چې په شمالي وزیرستان کې امن قایم کړی شي او د علاقې په معدنیاتو او د ځڼغوزو (چلغوزو) په ځنګلونو دې د ځايي قومونو ملکیت تسلیم کړی شي. خپلې غوښتنې حکومتي مامورینو ته د وړاندې کوولو په غرض د اتمانزو قام ۱‍۵۰ کسیزه ډله جوړه کړی شوي ده چې د وي او ای ډیوه خبریال عدنان بېټني ترمخه پکې د قام مشران، ځوان، سیاسي فعالان، عالمان او تاجران شامل دي. حکومتي مامورینو سره به د اتمانزۍ جرګې لیده کاته د اینده میاشت په ۱۹ نېټه کېدونکي دي. د اتمانزو د جرګی یو غړي جان محمد داوړ وي او ای ډیوه ته وویل څلور بنیادي مطالبې لري چې پکې په سیمه کې د ناامنۍ خاتمه، د وسله والو په ضد د امنیتي ځواکونو د عملیاتو په وخت د بې کوره شویو کسانو خپلو کرونه ته بېرته ستنېدل، په سیمه کې په معدنیاتو او د ځڼغوزو په ځنګلونو د پوځ اختیار ختمیدل او د ځايي قومونو حق پرې تسلیمېدل او په سیمه کې د خلکو په تګ راتګ د خڼدانو لرې کېدل شامل دي. د اتمانزۍ قوم جرګې په سیمه کې د امن خبره په داسې حال کې کړې ده چې حکومتي او پوځي مامورین وايي د ضرب عضب نومې پوځي اپریشن ورسته شمالي وزیرستان د وسله والو نه خالي کړی شوی او په سیمه کې امن او امان پرځای کړی شوی دی خو ځايي اوسېدونکي وايي اوس هم وخت په وخت د تشدد پېښې کیږي او د امن او امان صورتحال د اطمینان وړ نه دی. نور تفصیل د وي او ای ډیوه خبریال عدنان بېټني په دي رپورټ کې وړاندې کوي: عدنان بېټنی د پښتونخوا په ډېره اسماعیل خان ښار کې د وي او اې ډیوه خبریال دی. هغه د افغانستان او پاکستان تر منځ د پولې دواړو غاړو خصوصاً له وزیرستانه د نورو مسلو تر څنګ د ترهګرۍ، جنګځپلو کډوالو، بشري حقونو او د دواړو هېوادونو تر منځ پر سیاسي اړیکو او اقتصاد رپوټونه جوړوي. نوموړي د ډېره اسماعیل خان له ګومل پوهنتونه د جرنلزم له زدکړو سره سره د سیاسیاتو ماسټري ډګري هم تر لاسه کړې ده.